**EELNÕU**

**TÕRVA LINNAVOLIKOGU**

**M Ä Ä R U S**

**Tõrva** 16.juuni 2015 **nr ………**

**Sotsiaaleluruumide eraldamise ja   
kasutamise kord**

Määrus kehtestatakse kohaliku omavalitsuse korralduse seaduse § 22 lg 1 p 37, sotsiaalhoolekande seaduse § 14 lg 1, elamuseaduse § 8 p 2 alusel ja kooskõlas võlaõigusseaduse § 272 lg 4 p 4.

**§ 1.** **Reguleerimisala**

Määrusega sätestatakse sotsiaaleluruumi mõiste, üürileandmise tingimused, üürilepingu sõlmimise, pikendamise ja lõpetamise kord ning sotsiaaleluruumi üürniku õigused, kohustused ning piirangud sotsiaaleluruumi kasutamisel.

**§ 2.** **Sotsiaaleluruumi mõiste**

Sotsiaaleluruum on Tõrva linna (edaspidi linna) omandis olev ajutine eluruum, mis on Tõrva Linnavolikogu poolt erastamisele mittekuuluvaks tunnistatud, mis antakse sotsiaalteenusena tähtajaliselt üürile eluaset vajavale isikule ja tema perekonnale, kes ise ei ole võimeline eluaset endale või oma perekonnale tagama.

**§ 3.** **Sotsiaaleluruumi üürile andmise tingimused ja alused**

(1) Sotsiaaleluruumi võib taotleda eluaset vajav isik, kelle elukoht Eesti rahvastikuregistri andmetel on Tõrva linnas ja kellele vastavalt sotsiaalhoolekande seadusele tuleb anda vältimatut sotsiaalabi elamispinna näol.

(2) Sotsiaaleluruum antakse üürile:

1) isikule, kes tingituna oma tervislikust seisukorrast, majanduslikust olukorrast (asenduskodust ja kinnipidamisasutusest tagasipöördunu) ei ole suuteline endale või oma perekonnale eluruumi soetama ning sotsiaaleluruumi eraldamata jätmine ohustab isiku elu, tervist ja toimetulekut;

2) isikule, kes tulekahju, loodusõnnetuse tagajärjel on kaotanud oma elamispinna või väljapääsmatusse olukorda sattunud isikutele, kelle kohta Tõrva Linna Sotsiaalabiameti (edaspidi *sotsiaalabiamet*) töötaja on teinud põhjendatud ettepaneku.

(3) Sotsiaaleluruume antakse reeglina üürile korteri või toa kaupa. Üürnikul on õigus kasutada ühisruume (köök, koridor, WC jne) võrdselt teiste sotsiaaleluruumi üürnikega.

(4) Sotsiaaleluruumi üürnik ei või korterit anda teiste isikute kasutusse.

**§ 4.** **Sotsiaaleluruumi taotlemine ja menetlemine**

(1) Sotsiaaleluruumi taotlemiseks esitab taotleja sotsiaalabiametile kirjaliku avalduse (lisa 1), milles märgitakse:  
1) avaldaja isiku – ja kontaktandmed ( ees-ja perekonnanimi, isikukood, telefon, senise elukoha aadress);  
2) andmed perekonnaliikmete ja ülalpeetavate kohta;  
3) sotsiaaleluruumi taotlemise põhjus;  
4) tõendid taotleja ja tema perekonnaliikmete sissetulekute kohta ja 4 viimase kuu kuludokumentide koopiad;  
5) muud sotsiaaleluruumi taotlemise põhjendatust tõendavad dokumendid;

(2) Sotsiaalabiameti töötaja kontrollib avalduses toodud asjaolusid ja vajadusel palub esitada täiendavaid tõendeid.

**§ 5.** **Sotsiaaleluruumi eraldamise kord**

(1) Linnavalitsus otsustab Tõrva Linnavolikogu sotsiaalkomisjoni (edaspidi sotsiaalkomisjon) ettepanekul korraldusega sotsiaaleluruumi üürile andmise või sellest keeldumise üldjuhul avalduse registreerimisest kuu aja jooksul.

(2) Linnavalitsusel on õigus hoida sotsiaaleluruumi reservis erakorraliste ja/või teadaolevate olukordade jaoks.

(3) Sotsiaaleluruumi võidakse sotsiaalkomisjoni ettepanekul mitte eraldada, kui taotlejal on ülalpidajaid vastavalt perekonnaseadusele.

(4) Linnavalitsusel on õigus vajadusel majutada ühte sotsiaaleluruumi mitu isikut või perekonda, moodustades ühisköögiga korteri, juhul kui isiku või perekonna kasutusse on anda eraldatud lukustatav tuba.

(5) Sotsiaalkabiamet võtab sotsiaaleluruumi taotleja vaba sotsiaaleluruumi puudumisel arvele eluasemeteenust vajava isikuna.

**§ 6.** **Sotsiaaleluruumi üürilepingu sõlmimine, pikendamine ja lõpetamine**

(1) Sotsiaalabiamet sõlmib sotsiaaleluruumi üürilepingu (lisa 2) tähtajaga kuni üks aasta. Üürilepingu lisaks on sotsiaaleluruumi üleandmise – vastuvõtmise akt (Lisa 3), milles on kirjeldatud eluruumi seisukord.

(2) Sotsiaaleluruumi kasutaja on kohustatud endale otsima alalist elamispinda.

(3) Üürilepingu pikendamiseks esitab sotsiaaleluruumi kasutaja sotsiaalabiametile vähemalt üks kuu enne lepingu tähtaja lõppemist põhjendatud avalduse.

(4) Üürile antud sotsiaaleluruumile uue üürilepingu sõlmimise otsuse tegemisel lähtub linnavalitsus:  
1) senise sotsiaaleluruumi sobilikkusest üürnikule ja tema perele;   
2) maksetähtaegadest kinnipidamisest;  
3) sotsiaaleluruumi sihipärasest kasutamisest.

(5) Linnavalitsusel on õigus sotsiaaleluruumi üürileping lõpetada ennetähtaegselt, kui üürnik ei täida lepingus sätestatud tingimusi või ei kasuta sotsiaaleluruumi heaperemehelikult.

(6) Sotsiaaleluruum antakse üürnikule lepingu sõlmimisel üle ning võetakse temalt lepingu lõppemisel vastu akti alusel.

**§ 7.** **Sotsiaaleluruumi kasutamine**

(1) Sotsiaaleluruumi üürnik peab sotsiaaleluruumi kasutama heaperemehelikult ja vastavalt sihtotstarbele ning arvestama teiste majaelanike ja naabrite huvidega.

(2) Üürnik tasub lähtuvalt üürilepingust sotsiaaleluruumi kasutamisega seotud kulud (üür, kommunaalmaksed jt. tasulised teenused) tähtaegselt.

(3) Sotsiaaleluruumi kasutajaga, kes pahatahtlikult viivitab eluruumi eest tasumisega, rikub süstemaatiliselt ühiselu reegleid või kahjustab sotsiaaleluruumi ehituslikku seisukorda (välisilmet) ning sisustust, lõpetatakse leping. Tekitatud kahju tuleb üürnikul hüvitada.

(4) Alkoholi tarbimine, narkootiliste ainete omamine ja tarbimine või joobes viibimine sotsiaaleluruumis või maja territooriumil on üürilepingu erakorralise ülesütlemise alus.

(5) Sotsiaaleluruumi kasutajad kohustuvad hoidma korras oma eluruumid ja üldkasutatavad ruumid ning eluruumi ümbruse.

(6) Üürilepingu erakorralisel ülesütlemisel üürniku süül ei ole linnavalitsus kohustatud sotsiaalteenusena isikule uut eluaset andma.

(7) Sotsiaaleluruumi vabastamisel üürniku poolt ei tohi eluruum üleandmisel olla halvemas seisukorras kui see oli üürnikule üürile andmise ajal.

**§ 8.** **Sotsiaaleluruumide haldamine**

(1) Sotsiaaleluruumide haldamist korraldab Tõrva Linnavalitsus

(2) Sotsiaaleluruumide ülalpidamiskulud (küte, hooldus jm) perioodil, kui eluruumis puudub üürnik, kaetakse Tõrva linna eelarvest.

**§ 9. Sotsiaaleluruumi staatuse kinnitamine**

(1) Eluruumile sotsiaaleluruumi staatuse omistamise otsustab Tõrva Linnavolikogu.

(2) Sotsiaaleluruumide kinnitatud nimekirjad kuuluvad ülevaatamisele ja vajadusel korrigeerimisele vähemalt 1 kord aastas.

**§ 10.** **Rakendussätted**

(1) Tõrva Linnavolikogu 18.04.2000 määrus nr 15 „Eluruumi mitteomavate ja elamistingimuste parandamisel abi vajavate isikute arvestuse kord“ tunnistatakse kehtetuks.

(2) Määrus jõustub 01.juulil 2015.

Kalle Vister  
Volikogu esimees